सचिन और विटोरी ने किया गेल को सलाम  
बैंगलौर के कप्तान विटोरी ने गेल को टीम की अमूल्य धरोहर करार दिया तो मुंबई के कप्तान सचिन ने भी माना कि इस बल्लेबाज ने मैच में अंतर पैदा किया।
रॉयल चैलेंजर्स बैंगलौर के कप्तान डेनियल विटोरी ने विस्फोटक बल्लेबाज क्रिस गेल को अपनी टीम की अमूल्य धरोहर करार दिया तो मुंबई इंडियन्स के कप्तान सचिन तेंदुलकर ने भी माना कि इस कैरेबियाई बल्लेबाज ने मैच में अंतर पैदा किया।  विटोरी ने आईपीएल क्वालीफिकेशन फाइनल में मुंबई इंडियन्स पर अपनी टीम की 43 रन से जीत के बाद कहा, निश्चित तौर पर गेल के लिए गेंदबाजी करना आसान नहीं है। वह हमारे लिए अमूल्य धरोहर है। दूसरी तरफ तेंदुलकर ने भी माना कि गेल से मिली तूफानी शुरुआत ने बैंगलौर की जीत की नींव रखी।  उन्होंने कहा, गेल ने जिस तरह से शुरुआत की उससे उन्हें मजबूत स्कोर खड़ा करने में मदद मिली। गेल ने फिर से तूफानी अंदाज में बल्लेबाजी करके 47 गेंद पर 89 रन बनाए और इस आईपीएल में छठी बार मैन ऑफ द मैच बने।  गेल ने बाद में कहा, आज मैं अच्छा महसूस नहीं कर रहा था, इसलिए मैंने काफी तरल पदार्थ लिए। मयंक (अग्रवाल) ने हरभजन सिंह का सामना करके मेरे उपर से दबाव हटाया। मैं अपने करियर की सबसे अच्छी फार्म में हूं और उम्मीद है कि यह आगे भी जारी रहेगी।